黑心食品殺埋身 港府把關勿造假
唔知撞邪定發瘟,特區高官輪流抱病,管治團隊變病友俱樂部,諗落都幾令人擔心。話晒官老爺健康關乎施政質素,所以勞煩保重身體,尤其要小心飲食呀,萬一唔覺意食咗廣州特色土產「殺蟲劑毒臘肉」,咁就大吉利是o架嘞!
太一叮提醒各位高官防範病從口入,絕對唔係黑心㗎,大家都知啦,內地黑心食品愈搞愈猖獗,愈揭愈恐怖,真係諗起都心驚。本來呢,黑心食品橫行神州,都唔係新聞咯,乜嘢毒奶粉、頭髮豉油、瘦肉精豬肉、染色饅頭,等等等等,早就風行全國,化身百姓碗中嘅家常便飯,見慣不怪。之但係,黑心食品近期瘋狂肆虐與香港一河之隔嘅廣東省,咁就唔到太一叮唔擔心。
唔係危言聳聽,呢,廣州白雲區近日搗破區內最大臘肉工場,揭發奸商用腐爛死豬肉,摻以農藥「敵百蟲」同工業鹽醃製臘肉,當場檢獲三千公斤毒肉。嘩,敵百蟲係殺蟲劑,小量就可以令人中毒,輕則神經錯亂、癡呆癱瘓,重則死亡,好得人驚啫!仲有,廣東其他黑心食品一樣唔嘢少,好似硼砂牛肉、墨汁粉條、染色糯米同工業鹽濃縮雞汁咁,香港人成日北上消費同公幹,隨時中招。
有人或者會諗,唔北上咪無事囉。唉,井水不犯河水啫,河水可以犯井水嗰吓弊呢,廣東黑心食品氾濫成災,而香港同廣東只係隔咗一條小小深圳河,如何獨善其身?以毒臘肉為例吖,有本港業界就指出,不少小型零售商會自行到內地入貨,唔排除有人貪平而將毒臘肉輸入香港,真係防不勝防o架。
內地黑心食品造假功力之高堪稱登峰造極,一旦毒臘肉同墨汁粉條等流入香港,就算「哥士的王子」曾近榮都未必分辨到邊件臘肉滷味摻雜咗化學成分啦!更何況一般小市民?所以,香港相關部門唔該醒醒定定嚴密把關,檢測過程切勿造假得個樣呀。最好就梗係加強抽查,全面堵截黑心食品啦,話晒關乎港人健康咯喎,唔係淨係高官嘅身體先至矜貴o架!
話時話,內地黑心食品賣到通街通巷,隨便一件街邊檔炸雞都可以殺人,令歲半女童死於亞硝酸鹽劇毒之下,奸商草菅人命喪盡天良固然令人髮指,把關部門怠忽職守一樣令人齒冷,最離譜係害人食品可以穿省過市販賣,話無貪官包庇,真係講都無人信。香港防止黑心食品流入,更要提防呢種官場歪風吹襲。叮!